Un bărbat din Bârlad, județul Vaslui, a cerut în audiență, la primar, să nu plătească factura la apă și canalizare pentru că el nu folosește apa, după ce a văzut o pereche făcând sex la barajul de unde provine.

Bârlădeanul i-a cerut primarului, într-o audiență, să îi permită să nu plătească factura la apă curentă și canalizare.

„El spunea că nu vrea să consume apă și că dacă el nu consumă nu înțelege de ce ar plăti și canalizarea. (...) I-am explicat că legea spune că în situația în care avem rețea de canalizare și avem și rețea de apă suntem obligați să plătim”, a declarat, pentru Mediafax, primarul din Bârlad, Dumitru Boroș.

Discutând cu bărbatul, primarul a aflat și motivul pentru care acesta refuză să consume apă de la robinet și preferă să folosească apa de ploaie.

„El a zis <Eu nu consum apă din rețea. Nu consum că eu am văzut astă vară la baraj la Râpa Albastră că făceau sex în baraj.>. Consumă apă de ploaie", a spus Boroș.

Barajul de la Râpa Albastră se află la 4 kilometri de oraș.

Bărbatul a fost direcționat către compania care furnizează apă curentă în Bârlad, pentru a lămuri situația.

Sursa: Mediafax